राष्ट्रीय परिवार स्वास्थ्य सर्वेक्षण ने एक बार फिर भारत के जन-स्वास्थ्य की निराशाजनक तस्वीर पेश की है। यह सर्वेक्षण तेरह राज्यों और दो केंद्र शासित प्रदेशों में किया गया। जिन राज्यों को सर्वेक्षण में शामिल किया गया उनमें बिहार, आंध्र प्रदेश, मध्य प्रदेश, तमिलनाडु, पश्चिम बंगाल, कर्नाटक, मेघालय, सिक्किम, तेलंगाना, त्रिपुरा, उत्तराखंड, गोवा, हरियाणा और केंद्र शासित अंडमान एवं निकोबार द्वीप समूह और पुडुचेरी शामिल हैं। चूंकि इस सर्वेक्षण में देश के आधे से भी कम राज्य शामिल रहे हैं, लिहाजा इसे देश में कुपोषण की मुकम्मिल तस्वीर नहीं माना जा सकता, जो और भी भयावह हो सकती है। राष्ट्रीय परिवार स्वास्थ्य सर्वेक्षण के ताजा दौर के शेष भारत के आंकड़े इस साल के अंत तक जारी होने की संभावना है। पर अभी जारी हुई रिपोर्ट ने भी बड़े पैमाने पर बच्चों के कुपोषण का शिकार होने की कड़वी हकीकत कबूल की है।